મારો આવો ‘પ્રેમપત્ર’ મોકલ્યા પછી મારા કાર્યાલયમાં અમારા અભ્યાસક્રમ સંભાળનાર હાઈસ્કૂલના પ્રિન્સીપાલ રહી ચૂકેલાં સિસ્ટર દેવક્રિપાએ મારું ધ્યાન દોરતાં કહ્યું કે, “ફાધર, જુઓ આ ચારેય પોસ્ટકાર્ડમાં મોકલનારનાં ભલે સરનામાં જુદાં જુદાં હોય પણ લખનાર તો એક જ વ્યકિત છે. હસ્તાક્ષરમાં કોઈ ભેદ નથી, પણ સામ્ય છે.” અમે ઈસુની વાતમાં માનીએ છીએ કે, “જે કાંઈ છૂપું છે તે ખુલ્લું થવા માટે છે. જે કાંઈ ગુપ્ત છે તે પ્રગટ થવા માટે જ છે” (માર્ક ૪, ૨૨). હું મારા પત્રવ્યવહારમાં ખાનગી કે અંગત પત્ર લખુ છું. છતાં મારા પત્રો ચોરેચૌટે વાંચવામાં આવે તો પણ એમાં કોઈ વાંધાજનક બાબત ન હોય, એનું હું ધ્યાન રાખું છું. મેં મોકલેલા સાહિત્ય અને મારા પત્રથી પેલા ચાર ભાઈઓને સંતોષ થયો કે નહિ, એની મને ખભર નથી. પણ અમારી વચ્ચેનો પત્રવ્યવહાર આગળ ચાલ્યો નહિ.